钦定古今图书集成/明伦汇编/官常典/第787卷 > 王鬷
## 钦定古今图书集成/明伦汇编/官常典/第787卷 > 王鬷

按《宋史》本传：“鬷字总之，赵州临城人。七岁丧父，哀毁
过人。既长，状貌奇伟。举进士，授婺州观察推官。代还，
真宗见而异之，特迁秘书省著作佐郎，知祁县，通判
湖州。再迁太常博士，提点梓州路刑狱，权三司户部
判官。使契丹还，判都磨勘司，以尚书度支员外郎兼
侍御史知杂事。上言，方调兵塞决河，而近郡灾歉，民
力雕敝，请罢土木之不急者。”三司节度副使、枢密使
曹利用得罪，鬷以同里为利用所逮，黜知湖州，徙苏
州。还，为三司盐铁副使。时龙图阁学士马季良方用
事，建言：京师贾人常以贱价居，茶盐交引，请官置务
收市之。季良挟章献姻家，众莫敢迕其意，鬷独不可，
曰：“与民竞利，岂国体邪？”擢天章阁待制、判大理寺，提
举在京诸司库务，安抚淮南，权判吏部流内铨，累迁
刑部。益利路旱饥，为安抚使，以左司郎中、枢密直学
士知益州。戍卒有夜焚营杀马胁军校为乱者，鬷潜
兵环营，下令曰：“不乱者敛手出门，无所问。”于是众皆
出，命军校指乱者得十馀人，即戮之，及旦，人莫知也。
其为政有大体，不为苛察，蜀人爱之。拜右谏议大夫、
同知枢密院事。景祐五年，参知政事。明年，迁尚书工
部侍郎、知枢密院事。天圣中，鬷尝使河北，过真定，见
曹玮，谓曰：“君异日当柄用，愿留意边防。”鬷曰：“何以教
之？”玮曰：“吾闻赵德明尝使人以马榷易汉物，不如意，
欲杀之。”少子元昊方十馀岁，谏曰：“我戎人，本从事鞍
马，而以资邻国，易不急之物，已非策，又从而斩之，失
众心矣。”德明从之。“吾尝使人觇元昊状貌异常，他日
必为边患。”鬷殊未以为然也。比再入枢密，元昊反，帝
数问边事，鬷不能对。及西征失利，议刺乡兵，又久未
决。帝怒鬷，与陈执中、张观同日罢鬷，出知河南府，始
叹玮之明识。未几，得暴疾卒。赠户部尚书，谥忠穆。鬷
少时馆礼部尚书王化基之门，枢密副使宋湜见而
以女妻之。宋氏亲族或侮易之，化基曰：“后三十年，鬷
富贵矣。”果如所言。